還府推楊學士無爲編
作者：强至
朝代：宋

paragraphs: 蜀山秀色參天起，子雲文章摩玉壘。
關右衣冠從古名，伯起光華擅楊氏。
後來氣象幾寂寥，今日西州聞學士。
吁雄述作擬聖人，蹭蹬三朝官不徙。
震雖有時無雄文，而又晚齡纔得仕。
豈知學士丁妙年，一日青雲趨萬里。
高才大筆驅古今，奄有震雄兼二美。
布衣平昔抱經綸，浩蕩著書窮日晷。
幽居獨占無爲山，因以名編仍號子。
鑿開元氣爭化工，剔出微情泣山鬼。
先儒浮妄遭芟鋤，直與六經相表裏。
青衫冗掾錯致身，四十摩肩雜胥史。
日趨官府舊學荒，已分清流將絕齒。
前時輒辱授此編，如以咸韶震聾耳。
夜侵燈燭晝廢餐，若涉江河徐見涘。
乃知無爲非不爲，道化自行而已矣。
立朝本此足有施，堯舜吾君那出是。
天球豈合藏窮家，再拜持編復齋几。